**ΕΝΑΡΞΗ ΝΕΟΥ ΚΥΚΛΟΥ ΠΡΟΓΡΑΜΜΑΤΟΣ ΕΞ ΑΠΟΣΤΑΣΕΩΣ ΕΚΠΑΙΔΕΥΣΗΣ ΓΙΑ ΤΗΝ 4Η ΕΥΡΩΠΑΪΚΗ ΟΔΗΓΙΑ ΚΑΤΑ ΤΟΥ ΞΕΠΛΥΜΑΤΟΣ ΒΡΩΜΙΚΟΥ ΧΡΗΜΑΤΟΣ ΚΑΙ ΤΗΣ ΧΡΗΜΑΤΟΔΟΤΗΣΗΣ ΤΗΣ ΤΡΟΜΟΚΡΑΤΙΑΣ**

Το **Κέντρο Μελετών και Εκπαίδευσης Χρηματοοικονομικής (ΚΕΜΕΧ)** και το **Εργαστήριο Επενδυτικών Εφαρμογών (ΕΠΕΦΑ)** του **Τμήματος Οικονομικών Επιστημών** του Εθνικού και Καποδιστριακού Πανεπιστημίου Αθηνών, ανακοινώνουν την **έναρξη νέου κύκλου του προγράμματος εξ αποστάσεως εκπαίδευσης** με τίτλο **«4η Ευρωπαϊκή Οδηγία κατά του Ξεπλύματος Βρώμικου Χρήματος και της Χρηματοδότησης της Τρομοκρατίας»**, στις **3 Οκτωβρίου 2016**.

Πρόκειται για ένα **εξειδικευμένο** Πρόγραμμα, το οποίο επιδιώκει να προσφέρει στον εκπαιδευόμενο τη δυνατότητα να κατανοήσει πλήρως τις διατάξεις της **4ης Ευρωπαϊκής Οδηγίας (ΕΕ) 2015/849** σχετικά με την πρόληψη της χρησιμοποίησης του χρηματοπιστωτικού συστήματος για τη νομιμοποίηση εσόδων από παράνομες δραστηριότητες ή για τη χρηματοδότηση της τρομοκρατίας, καθώς και τις διαφορές της συγκριτικά με την 3η Ευρωπαϊκή Οδηγία, η οποία καταργείται. Επιπλέον, το Πρόγραμμα παρουσιάζει το **νέο Κανονισμό (ΕΕ) 2015/847** περί στοιχείων που συνοδεύουν τις μεταφορές χρηματικών ποσών, καθώς και το σχέδιο δράσης της Ευρωπαϊκής Επιτροπής για την **ενίσχυση του αγώνα κατά της χρηματοδότησης της τρομοκρατίας**.

Ο σχεδιασμός και η υλοποίηση του Προγράμματος γίνονται σε συνεργασία με **εξειδικευμένα στελέχη** με πολύχρονη εμπειρία στον τραπεζικό κλάδο και στην προσφορά εκπαιδευτικών προγραμμάτων. **Το Πρόγραμμα δομείται σε τρεις (3) εκπαιδευτικές ενότητες, οι οποίες συνολικά αντιστοιχούν σε 30 ώρες εκπαίδευσης και έχουν κατανεμηθεί σε δύο (2) εκπαιδευτικές εβδομάδες**. Την πρώτη εκπαιδευτική εβδομάδα αναρτάται στην ηλεκτρονική πλατφόρμα το εκπαιδευτικό υλικό του Προγράμματος, το οποίο περιλαμβάνει, μεταξύ άλλων, θεωρία, ερωτήσεις, ασκήσεις και μελέτες περιπτώσεων (case studies), καθώς και το προτεινόμενο σχέδιο μελέτης. Τη δεύτερη εκπαιδευτική εβδομάδα πραγματοποιείται μία σύγχρονη τηλεδιάσκεψη με τους εισηγητές του Προγράμματος, μέσω της ηλεκτρονικής πλατφόρμας. Οι συμμετέχοντες εξετάζονται στη διδακτέα ύλη, μέσω διαγωνίσματος που τους ανατίθεται ηλεκτρονικά. Κάθε συμμετέχων στο Πρόγραμμα έχει τη δυνατότητα να επικοινωνεί καθημερινά με τους εισηγητές χρησιμοποιώντας την ηλεκτρονική πλατφόρμα επικοινωνίας (forum). Με την επιτυχή περάτωση του Προγράμματος ο σπουδαστής αποκτά **Πιστοποιητικό στην 4η Ευρωπαϊκή Οδηγία κατά του Ξεπλύματος Βρώμικου Χρήματος και της Χρηματοδότησης της Τρομοκρατίας**.

Η **υποβολή των αιτήσεων** διαρκεί έως τις **28 Σεπτεμβρίου 2016**. Για περισσότερες πληροφορίες επισκεφτείτε την ιστοσελίδα <http://www.compliance.econ.uoa.gr/>.